Praėjusį šeštadienį, sekmadienį ir trečiadienį policijos pareigūnai visoje šalyje tikrino transporto priemonių vairuotojų blaivumą, apsvaigimą nuo narkotikų ar kitų psichiką veikiančių medžiagų.
Lietuvos kelių policijos tarnybos priemonių metu patikrintas 14 451 transporto priemonės vairuotojo blaivumas.
Išaiškinti 298 neblaivūs vairuotojai: 154 vairuotojams nustatytas lengvas girtumo laipsnis, 84 – vidutinis, 51 – sunkus girtumas.
Nežymus girtumo laipsnis (nuo 0,2 iki 0,4 promilės) nustatytas 9 vairuotojams.
Įtarus esant apsvaigus nuo narkotikų ar kitų psichiką veikiančių medžiagų, patikrinti 33 vairuotojai. Vienas atvejis pasitvirtino – apsvaigusį nuo narkotinių medžiagų vairuotoją sulaikė Utenos apskrities vyriausiojo policijos komisariato Visagino policijos komisariato pareigūnai.
Nustatyti ir 203 vairuotojai, kurie buvo vartoję alkoholio, bet tikrinimo metu alkoholio kiekio koncentracija jų organizme neviršijo leistinos normos.
Daugiausia neblaivių vairuotojų išaiškinta Klaipėdos ir Utenos apskrityse – atitinkamai 57 ir 52. Kauno apskrityje išaiškinti 44 neblaivūs vairuotojai, Vilniaus – 29, Šiaulių – 28, Panevėžio apskrityje – 23.
Kauno apskrityje prie vairo sulaikyta 16 sunkiai apgirtusių vairuotojų, Klaipėdos apskrityje – 8, Vilniaus ir Telšių apskrityse – po 5 tokius vairuotojus.
Per keturias paras, liepos 3–6 d., eismo įvykiuose, pirminiais duomenimis, žuvo 4 žmonės (visi vairuotojai), vienas jų – 37 metų motociklo vairuotojas.